recursal/SuperWikiNEXT-32B huggingface dataset:
למעלה: אסדת ג'מבו, 2017  
למטה: אסדת טאי פאק, 2007
**ממלכת ג'מבו** הייתה מתחם מסעדות ימי צף בנמל אברדין בדרומה של הונג קונג. המתחם היה אטרקציה תיירותית ידועה של העיר. במהלך 44 שנות פעולתו פקדו אותו מיליוני מבקרים.

המתחם
-----

בתחילת שנות השבעים הזמין היזם המקומי וונג לו קאט (Wong Lo-kat) את בנייתה במספנה בהונג קונג של אסדת המסעדה ג'מבו (Jumbo). היא עוצבה בדמות ארמון קיסרי סיני מסורתי. ב-1971, במהלך בנייתה, פרצה בה שרפה שהביאה למותם של 34 איש וגרמה לאסדה נזק כבד. מאוחר יותר נרכשה האסדה על ידי איש העסקים סטנלי הו (אנ').

ב-1976 פתח הו במימי נמל אברדין את מתחם המסעדות ממלכת ג'מבו. הוא היה מבוסס על אסדת הג'מבו. הגישה אליה נעשתה באמצעות שני קווי מעבורת שפעלו מחופי הנמל. ב-1980 רכש הו את המסעדה הצפה טאי פאק (Tai Pak) שהחלה לפעול בהונג קונג בשנת 1952, וב-1982 את הספינה סי פאלאס (Sea Palace) וצירף את שתיהן לממלכת ג'מבו שלו. בשנת 2000 נגררה הסי פאלאס למימי נמל מנילה ופעלה שם כמסעדה צפה עד 2008. בשנת 2003 עברה ממלכת ג'מבו שיפוץ מקיף.

שטח הרצפה של האסדות בממלכת ג'מבו הגיע בשיאו ל-4,200 מטר רבוע ולמסעדות שבה הייתה תכולה של עד 2,300 סועדים בו זמנית. המסעדות הגישו לאורחיהן מנות מן המטבח הקנטונזי ומנות מערביות. תיירים רבים לרבות ידוענים ביקרו בהן והיא הייתה פופולרית גם בקרב תושבי הונג קונג. לטענת בעלי המתחם ביקרו בו עם השנים יותר מ-30 מיליון איש.

מאז 2013 האמירו עלויות האחזקה של המתחם והוא החל לצבור הפסדים. ב-1 במרץ 2020, מיד לאחר פרוץ מגפת הקורונה, נסגרה ממלכת ג'מבו ולא חזרה לפעול. בעליה הציע את כלי השיט שלה חינם ליזמים שירצו בהם, אך הם נחשבו ללא כלכליים ולא נמצא להם דורש.

אסדת הג'מבו נגררה מנמל אברדין ב-14 ביוני 2022 ליעד בלתי ידוע. חמישה ימים לאחר מכן, במהלך שיט בתנאי מזג אוויר גרועים, הוא התהפכה וטבעה בים סין הדרומי במים שעומקם כאלף מטר.

ממלכת ג'מבו הופיעה במשך השנים במספר רב של סרטי קולנוע וסדרות טלוויזיה, במשחקי מחשב וכן באנימה.

קישורים חיצוניים
----------------

ויקישיתוף מדיה וקבצים בנושא **ממלכת ג'מבו** בוויקישיתוף
* 

* אתר האינטרנט הרשמי של ממלכת ג'מבו (באנגלית)

* אתר האינטרנט הרשמי של ממלכת ג'מבו (בסינית קלאסית)
* Laramie Mok, ‏Queen Elizabeth, Chow Yun-fat, Gong Li and Tom Cruise have all eaten at Hong Kong’s Jumbo Kingdom floating restaurants – but how much of its history do you know?, באתר South China Morning Post, ‏25 במרץ 2020
* סוכנויות הידיעות, סופו של סמל: המסעדה הצפה של הונג קונג טבעה בים, 21 ביוני 2022
* ממלכת ג'מבו, ברשת החברתית אינסטגרם

הערות שוליים
------------

1. ↑  מקור: אתר המתחם.
**טיסה 56 של אזרבייג'ן איירליינס** הייתה טיסה של חברת הדגל של אזרבייג'ן, אזרבייג'ן איירליינס, שהייתה בדרכה מנמל התעופה הבינלאומי נחיצ'יבאן שבנחיצ'יבאן, אזרבייג'ן, לנמל התעופה הבינלאומי באקו-היידר אלייב שבבאקו, אזרבייג'ן. המטוס התרסק ב-5 בדצמבר 1995, סמוך לשעה 17:52, סמוך לנחיצ'יבאן, כשעל סיפונו 76 נוסעים ו-6 אנשי צוות. 52 מהם נהרגו כתוצאה מההתרסקות.

תיאור המקרה
-----------

המטוס המריא מנמל התעופה הבינלאומי נחיצ'יבאן סמוך לשעה 17:52. בגובה של 60 מטרים ובמהירות אווירית של 317 קמ"ש כשל מנוע מספר 1, המנוע השמאלי של המטוס. טייס המשנה סרגיי קולייב, אשר היה ליד ההגאים, הגיב על ידי גלגול המטוס לצד שמאל, אך 5 שניות לאחר מכן מהנדס הטיסה אלכסנדר סוקולוב הודיע, באופן שגוי, כי מנוע מספר 2, המנוע הימני של המטוס, הוא שכשל. הקפטן אדוארד חסנוב השתלט על המטוס, אך בשל גלגול המטוס לצד שמאל על ידי טייס המשנה, לא היה לקפטן את המידע הדרוש כדי להבחין כי מנוע מספר 1 הוא שכשל. המטוס המשיך לטפס והקפטן ביקש לכבות את מנוע מספר 2. מהנדס הטיסה כיבה את מנוע מספר 2 ושם לב כי כוחו של המנוע הפועל יורד ועל-כן ניסה להחזיר אותו לפעולה, אך גם מנוע זה כשל. 8 שניות לאחר מכן דיווח מהנדס הטיסה כי שני המנועים כשלו. בשלב זה המטוס הגיע לגובה של 197 מטרים ומהירותו פחתה למהירות של 290 קמ"ש. הקפטן החליט לבצע נחיתת חירום, אך התקרב לבניין דירות וביצע פנייה חדה ימינה כדי להימנע מכך. המטוס התרסק בשדה בנטייה של 37 מעלות ימינה ובמהירות צלילה של 10 מטר לשנייה. 30 אנשים שרדו את ההתרסקות (26 נוסעים ו-4 אנשי צוות).

חקירת התאונה
------------

ועדת התעופה הבין-מדינתית, יצרנית המטוס, יצרנית המנוע והמשרד לביטחון לאומי של אזרבייג'ן ביצעו חקירה משותפת. אזרבייג'ן איירליינס טענה שחלקים רזרביים פגומים גרמו להתרסקות. ועדת החקירה המשותפת העלתה שרטיטות גרמו לאומים במנוע להשתחרר וליפול, מה שגרם לטורבינות במנוע לזוז ולהינזק. כתוצאה מכך התרסק המטוס. עם זאת, טען סגן יו"ר אזרבייג'ן איירליינס, נזים ג'באדוב, שהשימוש בחלקים פגומים עבור תיקונים הותר על ידי יצרנית המנוע, החברה הרוסית פרם מוטורס.

קישורים חיצוניים
----------------

* תיק התאונה והיסטוריית המטוס של טיסה 56 של אזרבייג'ן איירליינס, באתר Aviation Safety Network (באנגלית)
**זבד דקל הוסי** (שם מדעי: *Diplogale hosei*) הוא מין של זבד ממשפחת הגחניים שהוא מין נדיר ויחידי בסוג **Diplogale**. הוא אנדמי לצפון מערב האי בורנאו שבמלזיה ובברוניי. הוא קרוי ע"ש החוקר צ'ארלס הוס (1863 - 1929).

מאפיינים
--------

הזבד הוא חום-כהה או חום-שחור והגחון לבן או חום בהיר ויש לו רגליים קצרות. הפנים לבנות ובעלות אוזניים קטנות, "מסיכה" באזור העיניים וחוטם ושפם ארוכים. הפרווה דלילה והרגליים כמעט חשופות משיער. אורכו 48-54 ס"מ והזנב 28-34 ס"מ. משקלו עד 2 ק"ג.

הוא חי בטבע בסבה ובסראוואק שבמלזיה, וכן בברוניי. הם חיים במגוון אזורים מיערות הרריים לג'ונגלים עבותים וגם בשטחי ביצות ולאורך גדות נהרות. הם נפוצים בעיקר בפארק הלאומי קינבאלו שבסבה.

זהו מין יחידאי החי בין העצים וגם על הקרקע ביער ויוצא לאכול בלילה. הוא ניזון מדגים קטנים, חסילונים, סרטנים, צפרדעים וחרקים ופחות אוכלים פירות ממיני זבדים אחרים. ביום הוא ישן במאורה בין העצים או בסלעים.

זבד זה גולה בטבע ב-1892 אך רק ב-1997 הצליחו להשיג זבד כזה ולגדלו בשבי והוא שוחרר לאחר חודשיים. מאז המין לא מגודל בשבי. המין נמצא בסכנת הכחדה כתוצאה מגידול יתר ופגיעה בשטחי המחיה שלו והאוכלוסייה הנוכחית הצטמצמה ב-30% מהאוכלוסייה שלה לפני 15 שנים.

קישורים חיצוניים
----------------

ויקישיתוף מדיה וקבצים בנושא **זבד דקל הוסי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  זבד דקל הוסי באתר הרשימה האדומה של IUCN

| גחניים |
| --- |
| זבד דקל אוסטוני (סוג ומין יחיד) | זבד דקל אוסטוני | 
 |
| זבד לוטראי (סוג ומין יחיד) | זבד לוטראי |
| זבד דקל הוסי (סוג ומין יחיד) | זבד דקל הוסי |
| זבד דקל מפוספס (סוג ומין יחיד) | זבד דקל מפוספס |
| בינטורונג (סוג ומין יחיד) | בינטורונג |
| זבד דקל קטן-שיניים (סוג ומין יחיד) | זבד דקל קטן-שיניים |
| זבד דקל סולאווסי (סוג ומין יחיד) | זבד דקל סולאווסי |
| זבד דקל מסיכתי (סוג ומין יחיד) | זבד דקל מסיכתי |
| גחן דקלים | גחן דקלים אסייתי • גחן דקלים חום • גחן דקלים זהוב |
| זבד אפריקאי (סוג ומין יחיד) | זבד אפריקאי |
| גחן | גחן אבסיניקה • גחן אנגולי • גחן בורלון • גחן מצוייץ • גחן מצוי • גחן ג'ונסטון • גחן פנתרי • גחן פארדין • גחן מיימי • גחן מלכותי • גחן סרוולניה • גחן האוסה • גחן הכף • גחן ענק |
| לינסנג | לינסנג אפריקני • לינסנג לייטוני |
| זבד הודי | זבד הודי ענק • זבד הודי מלברי • זבד מנומר ענק • זבד מלאי |
| זבד הודי קטן (סוג ומין יחיד) | זבד הודי קטן |
**טיסה 34 של בריטיש איירווייז** הייתה טיסת נוסעים מסחרית שנועדה לטוס ב-22 בדצמבר 2013 בטיסת לילה מנמל התעופה הבינלאומי או. אר. טאמבו ביוהנסבורג שבדרום אפריקה אל נמל התעופה הית'רו בלונדון שבבריטניה. בדרכו אל מסלול הטיסה פגעה כנף המטוס שהוביל את הטיסה, מדגם בואינג 747, בבניין על הקרקע. ארבעה אנשים שהיו בבניין נפצעו. הנזק שנגרם למטוס עקב ההתנגשות הביא להוצאתו משירות.

התאונה
------

הטרמינלים בנמל התעופה או. אר. טאמבו ממוקמים בצדו המערבי של הנמל ורחבות החניה למטוסים צמודות אליהם ממזרח. ממזרח לטרמינלים ולרחבות החניה ממוקמים ממערב למזרח שני מסלולי הסעה ושני מסלולי טיסה מקבילים: מסלול ההסעה B (בראבו), מסלול ההסעה A (אלפא), מסלול הטיסה 03/21L ומסלול הטיסה 03/21R.

המטוס שהוביל את הטיסה היה מדגם בואינג 436–747. הוא נכנס לשירות במאי 1990. לזכות קברניט המטוס נרשמו 20,050 שעות טיסה, מהן 12,500 שעות במטוסי 747. לזכות טייס המשנה נרשמו 5,700 שעות טיסה, מהן 1,400 שעות במטוסי 747. על סיפון המטוס היו 185 נוסעים ו-17 אנשי צוות. 

המטוס נועד לנוע דרומה מרחבת החניה הראשית של הנמל אל קצהו הדרומי של מסלול 03L. טייסי המטוס קיימו תדריך לפני טיסה שכלל הסעה על מסלול אלפא לקצהו של מסלול 03L. המטוס נדחף לאחור מהשער לאחר השעה 22:30 לפי השעון המקומי. בקר הקרקע הורה לטייסיו להסיע על מסלול בראבו ולא אלפא ולעצור בקצהו. טייס המשנה, שנהג במטוס, סבר שמסלול בראבו יוביל אותו ישירות אל קצהו של מסלול הטיסה. למעשה מסלול בראבו התפצל בהמשכו לשתי זרועות - המשך ישר לזרוע דרומית (מסלול שנקרא מייק) ופיצול שמאלה עד למיזוג עם מסלול אלפא בסמוך לקצה הדרומי של מסלול 03L. צוות הטיסה לא הכיר את תוואי המסלול, החמיץ את הפנייה שמאלה והמשיך להסיע את המטוס דרומה על מסלול מייק. הדבר אירע גם משום שנורות ירוקות במרכז המסלול לא דלקו וגם השילוט המואר המפנה לזרוע לשמאל לא פעל. טייס המשנה הבחין שהמסלול הופך צר יותר. בקר הקרקע הבחין באמצעות מכ"ם הקרקע שלו במיקומו השגוי של המטוס ופקד עליו לעצור. לפני שהספיקו הטייסים לעצור את המטוס, בשעה 22:43, פגעה כנפו הימנית במבנה בן שתי קומות שניצב ממערב למסלול מייק. הכנף חדרה לתוך הקומה העליונה של המבנה. כתוצאה מכך נפצעו קל ארבעה עובדים שנמצאו בתוך הבניין.

המטוס עצר. דלק החל לדלוף ממכל דלק בכנף הפגועה. כעבור שעה, לאחר שהדליפה טופלה ונעצרה, הורשו נוסעי המטוס לרדת ממנו דרך הדלת האחורית משמאל.

לאחר התאונה
-----------

התאונה נחקרה על ידי רשות התעופה האזרחית של דרום אפריקה. חוקרי התאונה קבעו שהיא התרחשה עקב אבדן התמצאות על הקרקע על ידי צוות הטייסים, שהביאה להחמצת הפנייה שמאלה והמשך ההסעה דרומה על מסלול מייק. תרמה לטעות העובדה שהטייסים לא קיימו תדריך לפני טיסה לגבי הסעה על מסלול בראבו ולא התייחסו למבנהו בתרשים שהיה בידם. כמו כן תרמה לתאונה העובדה שאורות המסלול ושלטי ההכוונה המוארים לא פעלו.

בתאונה נגרם נזק משמעותי לכנף הימנית של המטוס מעבר למנוע מס' 4. בעקבות זאת החליטה חברת בריטיש איירווייז לא לתקן את המטוס ולהוציאו משירות.

קישורים חיצוניים
----------------

* תיאור התאונה, כולל תרשים המסלולים, באתר Aviation Safety Network
* דו"ח חקירת התאונה
* AFP ו-ynet, מטוס התנגש בבניין: "הטייס טעה במסלול", באתר ynet, 23 בדצמבר 2013
**אורי שטיפט** (נולד בשנת 1974) הוא שחיין עבר, אלוף ישראל בשחייה. אלוף ושיאן המכביה (1993) במשחה ל-100 מטר חזה. השתתף ב-3 אליפויות אירופה בשחייה (1995, 1997 ו-2000).

ביוגרפיה
--------

שטיפט נולד וגדל בקיבוץ אילון. הוא התאמן בקבוצת השחייה של מכבי נהריה בהדרכתו של משה הירש.

### 1993

באליפות ישראל בשחייה שנערכה באפריל 1993 זכה שטיפט במדליית כסף במשחה ל-100 מטר חזה בתוצאה של 1:06.65 דקות, אחרי ואדים אלכסייב מהפועל ירושלים (1:04.80 דקות) ולפני יגאל שטייפמן מהפועל עמק יזרעאל (1:06.83 דקות).

#### אלוף ושיאן המכביה

בתחרויות השחייה של המכביה ה-14 שנערכו ביולי 1993 זכה שטיפט בשתי מדליות זהב, במשחה ל-100 מטר חזה בשיא מכביה חדש של 1:04.45 דקות, לפני ואדים אלכסייב (1:04.85 דקות) ואלכסנדר קלפר מבריטניה (1:05.14 דקות). ובמשחה שליחים 4x100 מטר מעורב ביחד עם עידו מירון, יואב מאירי ודימה רבינסקי בשיא ישראלי חדש של 3:53.80 דקות, לפני מקסיקו ודרום אפריקה.

### 1994

#### אלוף ישראל

באליפות ישראל בשחייה שנערכה באוגוסט 1994 זכה שטיפט במדליית זהב במשחה ל-100 מטר חזה בתוצאה של 1:04.86 דקות, לפני ואדים אלכסייב (1:05.39 דקות) ויגאל שטייפמן (1:06.06 דקות).

### 1995

בתחרות גביע העולם בשחייה (בריכת 25 מטר) שנערכה בשפילד, אנגליה בפברואר 1995 קבע שטיפט במשחה ל-50 מטר חזה שיא אישי של 28.83 שניות, התוצאה השנייה בטיבה אחרי השיא הישראלי של ודים אלכסייב (28.59 שניות) ובמשחה ל-100 מטר חזה שיא אישי נוסף של 1:01.93 דקות, אחרי אלכסייב שקבע באותה תחרות שיא ישראלי חדש של 1:00.57 דקות.

בתחרות גרנד פרי בשחייה שנערכה במונקו ביוני אותה שנה קבע שטיפט במשחה ל-50 מטר חזה שיא אישי בתוצאה של 29.38 שניות, התוצאה השנייה בטיבה אחרי השיא הישראלי של אלכסייב (28.90 שניות). 

באליפות אירופה בשחייה שנערכה בווינה, אוסטריה באוגוסט אותה שנה סיים שטיפט במקום ה-16 במשחה ל-100 מטר חזה בתוצאה של 1:03.97 דקות, בשלב המוקדמות קבע שיא אישי של 1:03.96 דקות. 

### 1996

בתחרות גרנד פרי בשחייה שנערכה בווינה, אוסטריה באפריל 1996 קבע שטיפט במשחה ל-100 מטר חזה שיא אישי בתוצאה של 1:03.50 דקות, התוצאה השנייה בטיבה אחרי השיא הישראלי של אלכסייב (1:02.52 דקות).

### 1997

באליפות אירופה בשחייה שנערכה בסביליה, ספרד באוגוסט 1997 סיים שטיפט במקום 16 במשחה ל-50 מטר חזה תוצאה של 29.78 שניות, במקום ה-16 במשחה ל-100 מטר חזה בתוצאה של 1:04.03 דקות, בשלב המוקדמות קבע תוצאה של 1:03.90 דקות ובמשחה ל-200 מטר חזה תוצאה של 2:24.37 דקות.

### 2000

באליפות אירופה בשחייה שנערכה בהלסינקי, פינלנד ביולי 2000 סיים שטיפט במקום ה-24 במשחה ל-50 מטר חזה בתוצאה של 29.89 שניות ובמקום ה-33 במשחה ל-100 מטר חזה בתוצאה של 1:05.07 דקות, (טל שטריקר קבע תוצאה של 1:03.88 דקות, והבטיח את מקומו באולימפיאדת סידני במקום שטיפט).

חייו האישיים
------------

שטיפט נשוי, אב לארבעה ומתגורר בקיבוץ מצובה. הוא שימש כתב ועורך ראשי של אתר איגוד השחייה הישראלי באינטרנט (isa.one) מראשיתו בשנת 2001 ועד שנת 2010.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* אורי שטיפט, באתר *Swimrankings* (באנגלית)

הערות שוליים
------------

1. ↑  ראו כאן
**גארה** הייתה אחת מהממלכות באזור גיב שבדרום מערב אתיופיה. ממלכה זו התגבשה במאה ה-19. גארה גבלה בצפונה בממלכת גאמה, במזרחה בממלכת גומה וממערבה בנהר גוג'אב שהפריד אותה מממלכת קאפה. עיר הבירה שלה הייתה העיר צ'אלה (שידועה גם בשם כירה). שטחה של ממלכת גארה חופף לחלוטין את שטחו של פלך גארה שבנפת ג'ימה שבמחוז אורומיה המודרני.

|  |
| --- |
| **מלכי גארה** |
| **שושלת גארה** |
| אבבה סירבה |
| ראיה |
| מאצ'ה |
| אקאקו |
| ג'ימה |
| אבו |
| סאייו |
| בובו |
| טולו גאנג' |
| אבבה באסו |
| אבבה ראגו הראשון |
| אבבה מאגאל |
| אבבה ראגו השני |
| גאנה פה |

ממלכת גארה הייתה מוקפת בגבעות, אף על פי שאדמת ביצות קיימות בגבעות הצפוניות. האוכלוסייה בממלכה נכון לשנת 1800 הייתה בין 150,000 לבין 160,000 נפש. תחילת עונת השתיל בממלכה הייתה באפריל והאסיף באוגוסט, שונה במקצת מיתר ממלכות אזור גיב שבהן שותלים בפברואר ואוספים ביולי. שוני זה נובע מכך שגארה השתמשה בלוח שנה שונה. על פי הפרופסור מוחמד חסן גארה "הייתה, וגם כיום, הארץ העשירה בדבש" ולטענתו הדבש של גארה הוא הדבש הטוב ביותר באתיופיה. חסן רשם שמונה סוגים של דבש שגדלים בגארה, הטוב ביותר הוא האביצ'אה ("כהה"). חסן מסכם בדבריו "זה לא מפתיע שאזור זה סיפק למלכים דבש". 

גארה הוא גם מקומו של הר יג'ארסה, שנחשב קדוש לעם האורומו. על פי אמונתם אלוהים ישב בהר זה ויחל את יום הדין.

היסטוריה
--------

לפי בקינגהאם והאנטינגפורד, יש עדות שממלכת גארה הייתה קיימת עוד לפני הגירת האורומו הגדולה. אף על פי כן, לפי מוחמד חסן גארה הייתה הממלכה האחרונה שהוקמה באזור גיב ונוסדה על ידי גאנג'י, "מנהיג מלחמה מצליח שהמליך עצמו למלך" בסביבות 1835 אבל מת מיד אחר כך. אחריו הממלכה החדשה הוקמה על ידי אבבה באסו, שהיה שליט לא פופולרי, ובסופו של דבר הודח על ידי אחיו אבבה ראגו השני, וגורש לממלכת ג'ימה. 

על פי החוקר טרימינאם, זכתה הממלכה לפריחה תחת המלך אבבה מאגאל, שאימץ את דת האסלאם, למרות זאת נתיניו עדיין היו נוצרים. לא ברור איזה מלך מאזור גיב אחראי על ההמרה של המלך. טרימינאם מייחס את שכנוע זה להתאסלמות לאבבה ג'אביר מלכה של ממלכת גאמה, מוחמד חסן לעומת זאת מייחסה לאבבה באגיבו מלכה של ממלכת לימו-אנארה, שהציע לתמוך באבבה מאגאל בקרב על המלוכה לבכך נתן למיסיונרים מוסלמים להיכנס לממלכתו. בעקבות מותו של המלך אבבה מאגאל אשתו גאנה פה הייתה הסגנית של בנם שהומלך אך למעשה הייתה המלכה בפועל, בסופו של דבר גאנה פה ובנה נהפכו לאסירים בעיר ג'ימה כאשר הדאג'אזמאץ' באשה אבאה כבש את הממלכה ב-1887.

הערות שוליים
------------

1. ↑  C.F. Beckingham and G.W.B. Huntingford, Some Records of Ethiopia, 1593-1646 (London: Hakluyt Society, 1954), p. lxxix. מסת"ב 0811503992
2. ↑  Mohammed Hassen, The Oromo of Ethiopia: A History 1570-1860 (Trenton: Red Sea Press, 1994), p. 117. מסת"ב 0521380111
3. ↑  G.W.B. Huntingford, The Galla of Ethiopia; the Kingdoms of Kafa and Janjero (London: International African Institute, 1955), p. 82
4. ↑  Beckingham and Huntingford, Some Records, p. lxxxv.
5. ↑  Hassen, The Oromo, p. 112
6. ↑  Hassen, The Oromo, p. 113
7. ↑  Hassen, The Oromo, pp. 60
8. ↑  J. Spencer Trimingham, Islam in Ethiopia (Oxford: Geoffrey Cumberlege for the University Press, 1952), p. 202. מסת"ב 0714617318

| ממלכות אזור גיב |
| --- |
| 

|  |
| --- |
| גארה • גומה • גארו • גאמה • ג'ימה • לימו-אנריה |

 |
שרשרת פרוטון פרוטון
**שרשרת פרוטון-פרוטון** (מכונה **שרשרת PP**) הוא תהליך היתוך גרעיני, בו ממיר כוכב מימן להליום. זהו התהליך הדומיננטי בכוכבים שגודלם כגודלה של השמש ומטה. בכוכבים גדולים יותר (1.3 מסות שמש ומעלה) לעומת זאת, מחזור CNO הוא התהליך הדומיננטי.

התהליך
------

כאשר ענן מולקולרי קורס כבידתית ומתהווה קדם-כוכב (protostar), הטמפרטורה שלו מתחילה לעלות. עם המשך הקריסה של הענן עולה הטמפרטורה למעל 10 מיליון מעלות ומתחיל היתוך גרעיני. בתגובות אלו מתמזגים שני גרעיני אטומי מימן, שבכל אחד מהם יש פרוטון אחד, ויוצרים גרעין חדש, בעל פרוטון אחד ונייטרון אחד. גרעין זה נקרא מימן כבד או דאוטריום. כתוצאה ממיזוג זה נפלטים החלקיקים פוזיטרון וניטרינו. בהמשך הדיאוטריום מתמזג עם פרוטון נוסף ויוצר איזוטופ הליום-3, כלומר גרעין בעל שני פרוטונים ונייטרון אחד. תוך כדי התהליך נפלט פוטון של קרינת גמא. לבסוף, מתמזג איזוטופ ההליום-3 עם איזוטופ זהה ויוצר איזוטופ הליום-4, בעל שני פרוטונים ושני ניטרונים. זאת תוך פליטת שני פרוטונים.

בתגובה זו לוקחים חלק שישה פרוטונים. ארבעה יוצרים את גרעין ההליום והשנים הנותרים חוזרים למאגר הפרוטונים אשר בליבת הכוכב. לפי הקשר מסה אנרגיה (E=mc²) שינוי באנרגיה של המרכיבים גורר ירידת מסה של התוצרים. כך שלמעשה כ-0.75 אחוזים מהמסה של המרכיבים המקוריים משתחררת כאנרגיה.

לצורך קיום התהליך נדרשת טמפרטורה גבוהה מ-10 מיליון מעלות קלווין מכיוון שיש צורך להתגבר על כוח הדחייה החשמלי בין הפרוטונים, ולקרב אותם מספיק עד שהכוח הגרעיני (שהוא כוח משיכה הדועך במהירות עם המרחק ודומיננטי רק במרחקים קטנים מאוד), יתגבר על הדחייה החשמלית. בטמפרטורה של 10 מיליון מעלות קלווין רוכשים הפרוטונים אנרגיה קינטית מספקת כדי לקרב את הפרוטונים מספיק, למרות הדחיה החשמלית.

קישורים חיצוניים
----------------

ויקישיתוף מדיה וקבצים בנושא **שרשרת פרוטון-פרוטון** בוויקישיתוף
* שרשרת פרוטון-פרוטון, באתר אנציקלופדיה בריטניקה (באנגלית)
פירוש נוסף ערך זה עוסק במשפחת תעשיינים אמריקאים. אם התכוונתם למשפחת רבנים בישראל, ראו משפחת קוק.
**משפחת קוק** (**Koch**, מבוטא **koʊk**) היא משפחת תעשיינים ואנשי עסקים אמריקאים. בבעלותם חברת האחזקות "קוק תעשיות", החברה בבעלות פרטית השנייה בגודלה בארצות הברית נכון ל-2013 ועם הכנסות שנתיות של כ-100 מיליארד דולר על פי פורבס.

ראשיתם של עסקי המשפחה באבי המשפחה, פרד סי. קוק, אשר פיתח טכנולוגיה חדשה לזיקוק נפט לדלקים. לאחר מותו נכנסו ארבעת בניו לעימות משפטי על השליטה בחברה, עימות שנמשך במהלכן של שנות השמונים ושנות התשעים של המאה ה-20. שני בניו של פרד שעדיין מחזיקים בחברה הם צ'ארלס ודייוויד, שהונם מוערך בלמעלה מ-52 מיליארד דולר לכל אחד מהשניים.

המשפחה מחזיקה בקרן הנדבנות "Koch Family Foundations" וידועה בתרומתה למטרות פוליטיות וחברתיות שמרניות וברוח הליברטריאניזם. בין מטרותיהם נמצאים מרכז מרקטוס, מכון הריטג', מכון קאטו ולאמריקאים למען שגשוג. קרן זו תמכה בהקמת Spiked.

לפי סאנדיי טיימס נאמד הונם של צ'ארלס ודייוויד ב-2018 ב-121 מיליארד דולר במשותף, עובדה שהציבה את משפחת קוק במקום השני בין עשירי העולם.

האחים צ'ארלס ודייוויד הופיעו שלוש פעמים ברשימת מאה המשפיעים בעולם של המגזין טיים.

בני המשפחה
----------

* פרד סי. קוק (1900–1967), מהנדס כימי בהכשרתו ויזם, מייסד חברה לזיקוק נפט שתהווה את הבסיס ל"תעשיות קוק".
* מארי רובינסון קוק, אשתו של פרד. (1907–1990)
* פרדריק אר. קוק (1933–2020), אספן אמנות ונדבן
* צ'ארלס ג'י. קוק (1935–), יו"ר ומנכ"ל תעשיות קוק
* דייוויד ה. קוק (1940–2019), סגן נשיא תעשיות קוק
* ויליאם קוק (1940–), איש עסקים, ימאי ואספן

קישורים חיצוניים
----------------

ויקישיתוף מדיה וקבצים בנושא **משפחת קוק** בוויקישיתוף
* 

* אתר האינטרנט הרשמי של משפחת קוק
* ציפי שמילוביץ', הגה קוך, באתר כלכליסט, 22 במרץ 2012
* Covert Operations: The billionaire brothers who are waging a war against Obama. ג'יין מאייר, ניו יורקר
* The Brothers Koch: Rich, Political And Playing To Win, ריאיון עם העיתונאית ג'יין מאייר בNPR.
* Uncloaking the Koch Brothers, Tea Party ברשת Russia Today באנגלית.
* הצצה לאימפריית ההון־שלטון של האחים קוך. האקונומיסט
* 
* משפחת קוק, באתר אנציקלופדיה בריטניקה (באנגלית)

הערות שוליים
------------

1. ↑  America's Largest Private Companies, החברות הפרטיות הגדולות באמריקה, באתר המגזין הכלכלי Forbes
2. ↑  צ'ארלס קוק, פרופיל באתר פורבס, ‏19 באוגוסט 2020 (באנגלית)
3. ↑  דייוויד קוק, פרופיל באתר פורבס, ‏4 במרץ 2019 (באנגלית)
4. ↑  שירות כלכליסט, זו המשפחה העשירה ביותר בעולם והיא משאירה מאחור את בזוס, גייטס ובאפט, באתר כלכליסט, 20 במאי 2018
מודל **שרשרת הערך** (באנגלית: **Value Chain**) הוא כלי ניתוח עסקי שהוצג לראשונה על ידי פרופ' מייקל פורטר בשנת 1985. המודל הפך במהירות לכלי מוביל בתהליך תכנון אסטרטגי. בבסיס המודל עומדות הטענות שמוצרים עוברים דרך שרשרת פעילויות בארגון ובכל תחנה מתווסף להם ערך עבור הארגון כיוון שערכם ללקוחות גדל או שהסיכוי שהם יהיו בעלי ערך ללקוחות גדל (הדבר נכון גם בארגוני שירותים, בהתאמת מינוחים בלבד). טענת המודל היא ששרשרת הפעילויות מוסיפה למוצר ערך העולה על סכום הערכים שהוספו בכל תחנה. 

אין לבלבל בין רעיון שרשרת הערך ובין העלויות הנצברות לאורך שרשרת הפעילויות. דוגמה להבחנה בין השניים הוא ליטוש יהלומים. פעולת הליטוש עשויה להיות בעלת עלות נמוכה, אך הפעולה עצמה מוסיפה ערך רב למוצר הסופי מכיוון שיהלום גולמי שווה הרבה פחות מיהלום מלוטש.

המודל מחלק את הפעילויות בארגון לפעילויות ראשוניות, אלו הפעילויות יוצרות הערך, בהן כלולות הפעילויות הגנריות הבאות: לוגיסטיקה נכנסת (חומרי גלם), תפעול (ייצור), לוגיסטיקה יוצאת (תוצר מוגמר), שיווק, מכירות ושירות. שאר הפעילויות הן פעילויות תמך כגון ניהול משאבי אנוש וכספים. לכל פעילות ממפים את העלויות ואת מניעי הערך. למרות שפעולות שרשרת הערך נפרדות ומהוות את אבני הבניין של היתרון התחרותי, הן אינן בלתי תלויות. הן קשורות ביחסי זיקה בתוך השרשרת, המשקפים את היחסים בין הדרך שבה פעולת ערך אחת מבוצעת והעלות (או רמת הביצוע) של פעולה אחרת. יחסי הזיקה בתוך שרשרת הערך הם קריטיים ליצירת היתרון התחרותי, וניצול נכון של הקשרים זקוק לרוב לזרימה של מידע ומאפשר אופטימיזציה.

יצירת ערך לפי מודל שרשרת הערך מצריכה תיאום ושיתוף פעולה, השקעה במערכות מידע, שינויים בתהליכים ארגוניים, מחויבות ההנהלה, משרות גמישות ומסתגלות לשינויים, עובדים בעלי יכולות וכן גישה ותרבות ארגונית תומכת.

יצירת הערך מחייבת שיתוף פעולה של ספקים, יצרנים, מפיצים ולקוחות.

היצרנים צריכים להבין ולהכיר את צורכי הלקוח, ולתת מענה לצרכים אלו באופן יצירתי, חדשני ויעיל, תוך התאמה לסביבה העסקית התחרותית והדינמית.

שיפורים מתמידים והקטנת עלויות תורמים ליצירת ערך גבוה יותר.

תפיסת שרשרת הערך הורחבה מעבר לארגון הבודד והשרשרת יכולה לכלול גם את שרשרת האספקה ואת ערוצי ההפצה.

קישורים חיצוניים
----------------

ויקישיתוף מדיה וקבצים בנושא **שרשרת הערך** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 4346401-4

 |
**"זאת הכלכלה, טמבל"** (באנגלית: **It's the economy, stupid** בתרגום מילולי: **זאת הכלכלה, טיפש**), היא אחת הכותרות ששימשו במהלך מסע הבחירות של ביל קלינטון לנשיאות ארצות הברית בשנת 1992 מול ג'ורג' הרברט ווקר בוש.

רקע
---

הישגיו של ג'ורג' בוש האב בתחום מדיניות החוץ, שכללו את סיום המלחמה הקרה ומבצע "סופה במדבר", הביאו לתמיכה גדולה בו ובמפלגה הרפובליקנית וחלק מהמועמדים הדמוקרטיים לנשיאות ארצות הברית אף ויתרו על מועמדותם.

הביטוי, שינוי קל של סיסמה שטבע היועץ האסטרטגי הבכיר של מסע הבחירות של קלינטון, ג'יימס קארוויל, היווה תמצית של הביקורת כלפי מדיניותו הכלכלית של בוש האב. הדמוקרטים יצרו זיקה בין המיתון שאליו נקלעה כלכלת ארצות הברית בשלהי כהונתו של בוש לבין טעויות במדיניותו.

היסטוריה
--------

במהלך קמפיין הבחירות תלה קארוויל שלט במטה של קלינטון בליטל רוק, ארקנסו שבו נכתב:

1. שינוי מול "עוד מאותו דבר".
2. **זאת הכלכלה, טמבל.**
3. לא לשכוח את ביטוח הבריאות.

על אף שהיה מדובר בשלט שנועד לעובדי הקמפיין, הביטוי הפך לסלוגן מרכזי במערכת הבחירות.

השפעה
-----

הביטוי הפך למטבע לשון נפוצה בתרבות הפוליטית האמריקנית ונעשה בו שימוש עוד פעמים רבות בהקשרים שונים כאשר הביטוי משמש כתבנית שבה נושא המשפט (כאן "כלכלה") מוחלף. לדוגמה, "זאת המתמטיקה, טמבל".

קישורים חיצוניים
----------------

ויקישיתוף מדיה וקבצים בנושא **זאת הכלכלה, טמבל** בוויקישיתוף

| ביל קלינטון |
| --- |
| משפחה | הילרי רודהם קלינטון (רעיה) • צ'לסי ויקטוריה קלינטון (בת) • וירג'יניה קלינטון קלי (אמא) • סוקס (חתול) • באדי (כלב) |  |
| פעילות מוקדמת | אוניברסיטת ג'ורג'טאון • מלחמת וייטנאם • אוניברסיטת ייל • מושל ארקנסו |
| נשיא ארצות הברית ה-42 |
| מערכות בחירות | הבחירות לנשיאות 1992 • הבחירות לנשיאות 1996 |
| קבינט | אל גור (סגן הנשיא) • וורן כריסטופר (מזכיר המדינה) • מדליין אולברייט (מזכירת המדינה) • לס אספין (מזכיר ההגנה) • ויליאם פרי (מזכיר ההגנה) • ויליאם כהן (מזכיר ההגנה) |
| אירועים מרכזיים | הסכם הסחר החופשי של צפון אמריקה (1994) • אל תשאל, אל תספר (1993) • הסכמי אוסלו (1993–1994) • הסכם דייטון (1995) • צו נשיאותי 13087 (1998) • ההתקפות על השגרירויות (1998) • פרשת מוניקה לווינסקי (1998) • מבצע כוח מאוחד (1999) • ועידת קמפ דייוויד (2000) |
| ראו גם | המרכז הנשיאותי ע"ש קלינטון • זאת הכלכלה, טמבל • שלום, חבר |
**יניב בן ישי** (נולד ב-21 בספטמבר 1976) הוא כדורגלן עבר ישראלי ששיחק בעמדת השוער.

קריירה
------

בן ישי התחיל את הקריירה שלו בהפועל אשדוד והצטרף לקבוצה הבוגרת בגיל 19. בשנת 1999 התאחד המועדון עם מכבי עירוני אשדוד למ.ס. אשדוד ובן ישי היה השחקן היחיד שהצטרף מהפועל לקבוצה המאוחדת. ב-7 באפריל 2000 ערך את הופעת הבכורה שלו בקבוצה הבוגרת בהפסד 3-1 למכבי נתניה. בעונת 2001/2002 הפך לשוער הראשון של הקבוצה, אך כעבור שנתיים חזר לספסל ושימש כשוער שני.

ב-27 בינואר 2008 הושאל להפועל בני לוד מהליגה הלאומית עד לסיום העונה. בקיץ 2008 הושאל לסקציה נס ציונה עד לסיום העונה עמה היה שותף לעליה לליגה הלאומית.

בהמשך הקריירה שיחק במכבי עירוני קריית מלאכי, מכבי יבנה, הפועל מרמורק, הפועל אזור ואף חזר לקדנציה שנייה סקציה נס ציונה.

ב-17 ביולי 2015 חזר להפועל אשדוד שהוקמה לאחר 16 שנה והיה השחקן הראשון ששיחק בקבוצה בשני גלגוליה. כעבור שנה חתם בבני יפו ואת הקריירה סיים בהפועל בני אשדוד.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt

הערות שוליים
------------

1. ↑  ארז נעמן, סגירת מעגל: יניב בן ישי חתם בהפועל אשדוד, באתר גולר1, 17 ביולי 2015
2. ↑  גיא גפן, יניב בן ישי חתם במ.ס. יפו אורתודוכסים, באתר דאבל פס, 31 באוגוסט 2016
פירוש נוסף ערך זה עוסק במתמטיקאי והוגה דעות. אם התכוונתם לסופר, ראו אילן עמית (סופר).

**אילן עמית** (19 בינואר 1935 - 11 במרץ 2013) היה מתמטיקאי והוגה דעות ישראלי, מעובדי רפא"ל ו"המוסד".

ביוגרפיה
--------

אילן כרוך (עמית) נולד ב-19 בינואר 1935 בחיפה, בן לאריה כרוך, מורה למתמטיקה, סגן מנהל בית הספר הריאלי בחיפה וממייסדי "הצופים העבריים". עמית למד בבית הספר הריאלי ונמנה עם תלמידיו של יוסף שכטר (ה"שכטריסטים"). בשנת 1960 נמנה עם מקימי המושב השיתופי יודפת, שנוסד ברוח ערכיו של שכטר. 

ב-1962 סיים לימודי תואר ראשון במתמטיקה בטכניון. עבד במחלקת חקר ביצועים של חברת "מקורות" וב-1965 מונה למנהל המחלקה, תפקיד אותו מילא עד שנת 1967. היה מנהל משותף של חברת נת"ם - חברה לניתוח מערכות וחקר ביצועים. בשנת 1967 קיבל תואר דוקטור למתמטיקה מהטכניון, על עבודה שכותרתה "שיטה וריאציונית עבור המשוואה הדיפרנציאלית של לבנר ושמושיה", בהנחייתו של אלישע נתניהו. היה מרצה למתמטיקה בפקולטה למתמטיקה של הטכניון.

בסוף שנות ה-70 הצטרף למחלקה למחקרים צבאיים ברפא"ל. במהלך עבודתו זו, בגיל 46, התעוור עקב מחלה. 

בסוף שנות ה-80 צורף על ידי עוזי ארד, סגן ראש אגף המודיעין ב"מוסד", לצוות שעסק בהערכות מודיעין וגיבש המלצות מדיניות ואסטרטגיות.

בנוסף לעבודתו עסק בפעילות רוחנית בהשפעת המיסטיקן גורדייף. 

שימש עורך-שותף של אחדים מגליונות כתב העת "מחשבות".

עמית נישא שלוש פעמים והוליד ארבעה ילדים. נפטר בחודש מרץ 2013 ונטמן בבית הקברות קריית שאול.

ספריו
-----

* **גורדייף והעבודה הפנימית**, הוצאת מפה, 2005.
* **חידת הנוכחות - פרקים בעבודה הפנימית**, ספרי עליית הגג, 2013.
* **המנורה - אוטוביוגרפיה (לא ממש) רוחנית**, עליית הגג ומשכל, 2014.

* **The Lamp - A (Not Quite) Spiritual Biography**, Eureka Editions, 2009

קישורים חיצוניים
----------------

* אתר למנויים בלבד עופר אדרת, ד"ר אילן עמית - הפילוסוף של המוסד, באתר הארץ, 23 במרץ 2013
* אתר הספר The Lamp
* מיכל קפרא, מבט אחר, מעריב, 2 במאי 1986
* הבן של כרוך מהצופים, מעריב, 2 במאי 1986
* אתר למנויים בלבד שרה סבירי, מה כתב הפילוסוף של המוסד לפני מותו, באתר הארץ, 3 באוגוסט 2013
* ראיון אחרון שנערך עם אילן עמית
* רשימת הפרסומים של אילן עמית, בקטלוג הספרייה הלאומית
* מאמרים שלו או בשותפותו באתר מחשבות
* אילן עמית (1935-2013), דף שער בספרייה הלאומית

הערות שוליים
------------

1. ↑  אתר "Billiongraves"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007499243505171
* ISNI: 0000 0003 8887 103X
* LCCN: n2015030287
* NTA: 325809372
* VIAF: 282109940
* WorldCat: lccn-n2015030287

 |
**זאת מלחמה** (באנגלית: **This Means War**) הוא סרט ריגול אמריקאי מסוגת קומדיה רומנטית שבוימה על ידי הבמאי מקג'י. בסרט מככבים ריס וית'רספון, כריס פיין וטום הארדי בעלילה אשר במרכזה שני סוכני CIA הנאבקים ביניהם על אהבה של אישה אחת.

עלילה
-----

שני סוכני CIA, פ.ד.ר פוסטר (כריס פיין), חתיך האוחז עצמו כמומחה בנשים, וחברו הטוב טאק האנסן (טום הארדי), גרוש עם ילד שמזה זמן רב לא יצא לדייטים, משרתים יחד בסוכנות CIA ופועלים לסיכול מזימתו של היינריך הגרמני. ניסיונם לעצור אותו במסיבה יוקרתית, מוביל להרג אחיו של היינריך, בלאגן והרס רכוש, והבטחה לנקמה.

המפעילה שלהם מודיעה להם שהיא אוסרת להם לצאת לפעילות שטח, ולפיכך השניים נאלצים להעסיק את עצמם באמצעים שונים.

לאחר שרואה פרסומת לאתר היכרויות מחליט טאק להכניס את שמו לאתר כזה. לורה סקוט, (ריס וית'רספון), מנהלת מכון לבדיקת מוצרים מגלה את שמו של טאק. השניים יוצאים לדייט, וזה האחרון מתאהב בה במהרה. פ.ד.ר ששהה באזור הדייט כדי שיוכל לסייע לחברו למקרה ויתקע, פוגש את סקוט בחנות וידאו, ללא ידיעה כי היא בת זוגו לדייט של טאק. הוא מנסה להזמין אותה לדייט, אך היא מסרבת. פ.ד.ר לא מתייאש, והוא מגיע למקום עבודתה ומפעיל עליה לחץ שתצא איתו לדייט. המהלך עוזר והיא מסכימה בלית ברירה.

בסופו של דבר מגלים שני החברים כי הם יוצאים עם אותה אישה. הם מבטיחים אחד לשני כי העובדה לא תשפיע על החברות ביניהם, אך בד בבד עוקב כל אחד אחרי לורה ויחסיה עם חברו בכל האמצעים הטכנולוגיים שעומדים לרשותם כסוכני CIA, מה שגורם בהמשך לסכסוך רציני בין החברים הטובים.

בסופו של דבר, מודיעה לורה כי היא בוחרת בפ.ד.ר, טאק חוזר אל גרושתו ובנו והחברות בין השניים חוזרת לתיקנה.

לבסוף מתגלה שפ.ד.ר הציע נישואים ללורן וסיפר לטאק שלפני הרבה מאוד זמן הוא שכב עם אשתו עוד לפני שהוא הכיר אותה.

ביקורת
------

הסרט קיבל ברובו ביקורות שליליות. באתר Rotten Tomatoes קיבל הסרט ציון של 26%, בהתבסס על 184 סקירות. על הסרט נכתב, "שיא שפל בקריירה לכל אחד משלושת השחקנים, **זאת מלחמה** ערוך בצורה מגושמת, לא רומנטי ולא מצחיק".

במדור הביקורות של ynet קיבל הסרט ציון של 1.5 מתוך 5.

קישורים חיצוניים
----------------

ויקישיתוף מדיה וקבצים בנושא **זאת מלחמה** בוויקישיתוף
* 

* אתר האינטרנט הרשמי של זאת מלחמה

* "זאת מלחמה", במסד הנתונים הקולנועיים IMDb (באנגלית)

* "זאת מלחמה", באתר נטפליקס

* "זאת מלחמה", באתר AllMovie (באנגלית)

* "זאת מלחמה", באתר Rotten Tomatoes (באנגלית)

* "זאת מלחמה", באתר Box Office Mojo (באנגלית)

* "זאת מלחמה", באתר Metacritic (באנגלית)

* "זאת מלחמה", באתר אידיבי

* "זאת מלחמה", באתר דיסני+ סרטים (באנגלית)

* "זאת מלחמה", במסד הנתונים הקולנועיים KinoPoisk (ברוסית)
* ארז דבורה, "זאת מלחמה": משולש נטול זווית, באתר ynet, 28 בפברואר 2012

הערות שוליים
------------

1. ↑  ארז דבורה, "זאת מלחמה": משולש נטול זווית, באתר ynet, 28 בפברואר 2012
**יניב ברמן** (נולד ב-1977) הוא במאי, מפיק ותסריטאי ישראלי.

קורות חיים
----------

יניב ברמן נולד בחיפה. הוא למד בחוג לקולנוע וטלוויזיה באוניברסיטת תל אביב. סרטו הקצר "גם ילדים התחילו קטנים" על ילדים בחטיבת ביניים, אשר משתלטים על המוסד ולוקחים את המורים בני ערובה נבחר להשתתף בתחרות ה-Cinéfondation בפסטיבל קאן בשנת 2006. במשך 6 שנים הוא צילם סרט דוקומנטרי על פלוגה מילואים, שיצא בשנת 2007 בשם שלום פלוגה א'.
בשנת 2016 הוא כתב וביים את הסרט מדינת הגמדים, שכמו סרטיו הקודמים, עסק בתהליך הטראומטי של ילדים הנעשים חיילים בחברה מיליטריסטית אלימה.

ביוני 2021 יצא לאור ספרו "סביבונים", העוקב אחרי פרשת רצח מחרידה בתיכון במרכז הארץ, הנפרסת על פני שמונת ימי חג החנוכה.

יניב הוא מפיק של סרטי פרסום ותדמית, ובעל חברת ההפקות White Bird Films.

יניב גר בהרצליה עם בת זוגו פזית ולהם שתי בנות.

פילמוגרפיה
----------

* גם ילדים התחילו קטנים (2006)
* שלום פלוגה א' (2007)
* מדינת הגמדים (2016)

ספרים
-----

* סביבונים (2021)

קישורים חיצוניים
----------------

* יניב ברמן, ברשת החברתית פייסבוק
* אתר הבית של יניב ברמן
* יניב ברמן באתר IMDb
* יניב ברמן, במיזם "אישים" לתיעוד היצירה הישראלית
* יניב ברמן, במאגר הידע העברי לקולנוע ישראלי ועולמי "אידיבי"
* אור סיגולי, לא טוב למות, באתר כלכליסט, 1 ביוני 2016
* ירון פריד, "סביבונים": רצח בתיכון, משטרה בבעיות ומדינה על הקרשים, מעריב תרבות ספרות.
**אדית קורבט** (באנגלית: **Edith Corbet**;‏ 28 בדצמבר 1846 – 1920) הייתה ציירת נוף ויקטוריאנית, שהתאגדה עם קבוצת מקיאיולי (הידועה גם בשם הטוסקנאים או האטרוסקאים), אשר העדיפו לצייר בחוץ במטרה לתפוס אפקטים של אור טבעי והעדיפו פורמט פנורמי לציוריהם.

ביוגרפיה
--------

אדית אדנבורו נולדה בגולבורן, ניו סאות' ויילס, אוסטרליה, בתם השנייה וילדתם החמישית של הנרי אדנבורו ומרגרט סטדמן. משפחת אדנבורו הגיעה מלסטרשייר, אך עברה להתגורר בלונדון, שם הפכה לסוחרים משגשגים בבגדי משי. הנרי אדנבורו היה רב-חובל ועשה כמה מסעות לאוסטרליה בין השנים 1833–1837, והחליט להתיישב שם בשנת 1840. הוא רכש חווה מדרום לגולבורן המכונה 'וולוגוראנג' ובנה "בניין לבנים יפהפה בן שתי קומות וגדרות אבן, על חלונותיו הצרפתיים המעניינים ובנייני החוץ המרשימים שסביבו". זה היה בית המשפחה עד לשנת 1854, כאשר הנרי ומרגרט מכרו את הנכס לג'ון ויליאם צ'ישולם, וחזרו לאנגליה עם משפחתם בת שישה ילדים. הנרי נפטר בשנת 1855 ב-Chesham Lodge בסארי, בן 43. בשנת 1861 ברישומי המפקד הבריטי רשומה אדית, כשהייתה בת 14, גרה עם אמה האלמנה בקנזינגטון. מפקד האוכלוסין בשנת 1871 מראה כי חייה עם אחותה אנני, שצוינה כראש משק בית, בגני שפילד 5 בקנזינגטון, באותה שנה הציגה את עבודותיה בלונדון.

היא התחתנה עם הצייר הוויקטוריאני והמאייר ארתור מורץ' ועברה לרומא, שם ציירה עם ג'ובאני קוסטה, מנהיג קבוצת מקיאיולי. בשנת 1876 נשארו שניהם בוונציה.

לעיתים קרובות בין השנים 1880–1890 היא הציגה בגלריה גרוסוונור ובגלריה החדשה בלונדון. בשנת 1891, לאחר מות בעלה הראשון, היא נישאה למתיו רידלי קורבט, אחד החברים המובילים בקבוצת מקיאיולי, לאחר מכן הציגה בעיקר באקדמיה המלכותית, ביקרה באיטליה והתגוררה בלונדון למשך שארית חייה.

לצד אמניות בריטיות כמו אמילי מרי אוסבורן, הלן אלינגהאם, אנה אלמה-טדמה קורבט הציגה את עבודותיה בארמון לאמנויות יפות בתערוכה הקולומביאנית העולמית בשנת 1893 בשיקגו, אילינוי.

היא נפטרה בהמפסטד, צפון לונדון, בשנת 1920.

גלריה
-----

* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אדית קורבט** בוויקישיתוף

הערות שוליים
------------

1. ↑  Edith Corbet, 1846-1920: An Overview, www.victorianweb.org
2. ↑  Biography for: Henry B. Edenborough, web.archive.org, ‏14 באפריל 2008
3. ↑  **The Gentleman's Magazine**, F. Jefferies, 1855. (באנגלית)
4. ↑  Southern Tablelands History Matters, web.archive.org
5. ↑  British Women Painters: 1893 Exposition--page 1, arcadiasystems.org

|  |  |
| --- | --- |
| בקרת זהויות עריכת הנתון בוויקינתונים | 
* DSI: 5832
* RKD: 18278
* ULAN: 500000418
* VIAF: 95683210
* WorldCat: viaf-95683210

 |
**DRDO** (ראשי תיבות של: **D**efence **R**esearch and **D**evelopment **O**rganisation, תרגום: סוכנות למחקר ופיתוח ההגנה) היא סוכנות של הרפובליקה של הודו האחראית על מחקר ופיתוח טכנולוגיות לשימוש צבאי. המפקדה הראשית שוכנת בניו דלהי, הודו.

הסוכנות הוקמה ב-1958 תוך איחוד בין יחידות קודמות: ה-"Technical Development Establishment" וה-"Directorate of Technical Development and Production" עם ה-"Defence Science Organisation" והוא תחת שליטת משרד ההגנה.

לסוכנות מעל 50 מעבדות מחקר הפועלות במגוון רחב של תחומים כולל אווירונאוטיקה, חימוש, אלקטרוניקה, הנדסת אמצעי לחימה קרקעיים, מדעי החיים, חומרים מרוכבים, טילים, נשק גרעיני, מערכות ימיות ועוד.

DRDO הוא ארגון המחקר הגדול והמגוון בהודו.
בארגון כ-5,000 מדענים מתחומים שונים ועוד כ-25,000 טכנאים, אנשי תמיכה ואחרים.

ראו גם
------

* ברהמוס אירוספייס
* DARPA
* הסוכנות לפיתוח ההגנה
* התעשייה האווירית ההודית
* רפאל - מערכות לחימה מתקדמות

קישורים חיצוניים
----------------

ויקישיתוף מדיה וקבצים בנושא **DRDO** בוויקישיתוף
* 

* אתר האינטרנט הרשמי של DRDO
* DRDO, ברשת החברתית פייסבוק

* DRDO, ברשת החברתית טוויטר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007605390705171
* ISNI: 0000 0004 0542 2069
* LCCN: n50054252
* VIAF: 131069315
* WorldCat: lccn-n50054252

 |
**יניב והבה** (נולד ב-4 בפברואר 1979) הוא כדורגלן עבר ישראלי, ששיחק בעמדת השוער.

קריירה
------

והבה נולד וגדל בשכונת כפר שלם שבדרום תל אביב ובגיל 8 הצטרף לקבוצת הילדים של בני יהודה. בעונת 1997/1998 הצטרך לקבוצה הבוגרת, בה שימש כשוער שני. ב-2 במאי 1998, והבה ערך את הופעת הבכורה שלו בקבוצה הבוגרת בהפסד 1–4 להפועל חיפה. בעונת 2000/2001 הפך לשוער הראשון של המועדון, אך בתום העונה ירדה בני יהודה לליגה הלאומית.

בקיץ 2002, והבה הושאל לבני סכנין עמה היה שותף לעליה של המועדון לליגת העל לראשונה בתולדותיו ואף השתתף עמם במעמד חצי גמר גביע המדינה. בסיום תקופת ההשאלה חזר לבני יהודה לעמדת השוער הראשון, בתפקיד זה שימש כעונה וחצי אז איבד את מקומו ליוסי שקל.

בקיץ 2005, והבה הושאל להפועל ירושלים, במדיה שיחק שנתיים.

בהמשך הקריירה, והבה שיחק בהפועל רמת גן, הפועל ראשון לציון, הפועל אשקלון והכח עמידר רמת גן.

מחוץ לכדורגל
------------

ב-23 באפריל 2005, והבה שוחרר למעצר בית לאחר שהיה מעורב בקטטה מחוץ למועדון ריקודים בתל אביב.

ב-11 באפריל 2006, והבה נעצר בחשד לגניבת תיקים בסיוע של שני אנשים נוספים.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt

הערות שוליים
------------

1. ↑  לירן ברטל ואליענה שפר, ‏גורם בבני יהודה: "והבה בייש את עצמו ואת המועדון", בעיתון מקור ראשון, 25 באפריל 2005
2. ↑  שירות ONE, ‏המשטרה עצרה שחקן בני-יהודה בחשד לגניבת תיקים מאישה בפאב ומיצאנית בת"א, באתר גלובס, 11 באפריל 2006
מבנה האנזים
**DNA פולימראז** הוא האנזים שתפקידו העיקרי הוא להשלים את גדיל ה-DNA (סנס) הנמצא במצב של חד-גדיל, לדו-גדיל. בשל תכונה זו לDNA פולימראז תפקיד חשוב בהכפלת (סינתזה) ה-DNA של התא. 

ה-DNA פולימראז מרכיב את הנוקלאוטידים מהסביבה (dNTPs), לפי התבנית של גדיל ה-DNA הנגדי שאותו הוא משכפל, ליצירת גדיל חדש. האנרגיה לתהליך מתקבלת מפירוק שני פוספאטים ממולקולת ה-dNTP המתחברת בעזרת Mg+2 המשמש כקופקטור בתגובה. האנזים יודע להאריך רק שרשרת קיימת ומכאן שהוא חייב להתחיל מאזור דו-גדילי ולעבור לאזור חד-גדילי. הגדיל החדש מסונתז מכיוון 5' ל-3' שלו עצמו. לא ידוע על DNA פולימראז בטבע שעובד בצורה הפוכה. בסוף התהליך מתקבלת מולקולת DNA דו-גדילית, שבה הגדיל החדש שהתווסף, בנוי בצורה הופכית (אנטיסנס) למולקולת התבנית. 

בנוסף לפעילות הכפלת ה-DNA, ל-DNA פולימראז יש פעילות של אקסונוקלאז שבעזרתה הוא יכול לתקן טעויות הכנסת נוקלאוטידים. מנגנון זה נקרא Proof-reading. למרות מנגנוני ההגהה, שיעור הטעות הוא 1 ל-109 נוקליאוטידים, דבר שעלול לגרום למוטציות.

בפרוקריוטים קיימים שלושה סוגי DNA פולימראז:

* DNA פולימראז I - בעל שלוש פעילויות - פולימראז 5'-> 3', אקסונוקלאז 3'->5' (המשמש לעריכת הבסיס האחרון שהוסף על סמך התרחקות מגדיל התבנית) ואקסונוקלאז 5'->3' המשמש לפירוק בסיסים שנמצאים על גדיל התבנית בכיוון השכפול. klenow fragment הוא הפולימראז ללא האקסונוקלאז 5'->3'. בלעדיו, במצב של ניק, ה-DNA לא יוסר, ותיווצר הזחה של הגדיל.
* DNA פולימראז II
* DNA פולימראז III - הפולימראז העיקרי המשמש בשכפול DNA. קצבו גבוה בהרבה מזה של פולימראז I.

באוקריוטים התהליך מסובך בהרבה, כאשר הפולימראזות העיקריות שמשתתפות בתהליך השכפול הן אלפא, בטא, גמא, למדא ואפסילון.

ראו גם
------

* RNA פולימראז

קישורים חיצוניים
----------------

ויקישיתוף מדיה וקבצים בנושא **DNA פולימראז** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph1022130

 |
רבי **יִצְחָק דָּוִד מִלּוּבִּין** (מכונה: ר' דוידל' לובינער או ר' דוד לובינער; תקע"ו – ז' בטבת תרנ"ב) היה מצדיקי תנועת החסידות, עלה לארץ ישראל בשנת תרי"ז עם משפחתו, והתגורר בצפת עד פטירתו.

קורות חיים
----------

נולד לרבי יוסף (בנו של רבי משה שמואל מלובער אשר ניהל עדה בעיר לובין) בשנת תקע"ו, לאחר נישואיו קבע מושבו בלובין בסמוך לזקנו.
רבו המובהק היה רבי שמואל מקאמינקא כמו כן הסתופף אצל רבי ישראל מרוז'ין ורבי מנחם נחום ממקארוב (בנו של רבי מרדכי מצ'רנוביל) שהוקירוהו וכבדוהו. 
בשנת תרי"ז עלה לא"י עם זוגתו חיה, בנם ובתם, והם השתקעו בצפת שם שימש את רבי משה מברדיטשוב, בצפת דבקו בו תלמידיו רבי נפתלי חיים הורוויץ מדזיקוב ורבי מרדכי חיים סלאנים.

צאצאיו
------

בתו נפטרה על פניו בשנה הראשונה לנישואיה, ואביה השלים את יתרת נדונייתה לבעלה אחר פטירתה.
בנו יוסף התארס עם בת רבי מרדכי לידר, אולם בערב שבת שקודם החתונה התמוטטה חלק מתקרת ביתו על ראשו של החתן, וכתוצאה מהפגיעה נהרג יוסף במקום. במשך כל השבת נהג כהרגלו בכל שבוע, והזמין את הנוהגים לבוא אליו בכל שבת להמשיך במנהגם גם בשבת קשה זו, ורק במוצאי שבת פרץ בבכי ומספד על אסונו הכבד בהצדיקו את הדין עליו. נפטר בז' טבת תרנ"ב, ונטמן בבית החיים הישן בצפת. נוסח המצבה כפי שצווה בצוואתו: פ"נ ר' דוד ב"ר יוסף מלובין נכד הרה"צ ר' משה שמואל מלובער, נלב"ע ז' טבת תרנ"ב.

לקריאה נוספת
------------

* תפארת ישראל, גיליון ח', עמודים 27–29

קישורים חיצוניים
----------------

* אידישע וועלט פארומס
* באתר בינינו

הערות שוליים
------------

1. ↑  חיים יוסף דוד וינברג, מזקנים אתבונן, (אמרות וסיפורי סבו ישראל שמעון קסטלניץ), ירושלים תשע"ב, עמוד קכ"ו
2. ↑  יצחק דוד אתרוג, פרי עץ הדר, ניו יורק תשי"ב, עמוד י"ג
3. ↑  חיים יוסף דוד וינברג, מזקנים אתבונן, (אמרות וסיפורי סבו ישראל שמעון קסטלניץ), ירושלים תשע"ב, עמוד קכ"ז
פירוש נוסף ערך זה עוסק בפרוטוקול תקשורת דיגיטלית. אם התכוונתם לסם הידוע בכינוי DMT, ראו דימתילטריפטאמין.
ספקטרום של מודם ADSL.
**Discrete Multitone Transmission** (ראשי תיבות: **DMT**) שיטת אפנון המדמה מספר רב של משדרי ומקלטי QAM.
בניגוד ל-OFDM בה כל משדר מקבל את אותה כמות תעבורה, ב-DMT כל משדר מקבל כמות תעבורה ביחס לאיכות הערוץ עליו עובד משדר זה.
לשם יצירה של מספר רב של מקלטים/משדרים, משתמשים במקלט בהתמרת פורייה על ידי FFT ובמשדר בהתמרת פורייה הפוכה (IFFT).

התקן מחלק את האות על קו התקשורת באופן הבא:

* תדרים 0-4.312KHz: מאפשרים טלפוניה רגילה, כגון שיחות, משלוח פקס וכו'.
* תדרים 4.3-25KHz: תדרים שאינם נמצאים בשימוש.
* תדרים 25-138KHz: משמשים להעברת נתונים בערוץ "העולה" מהצומת
* תדרים 138-1100KHz: משמשים להעברת נתונים בערוץ "היורד" אל הצומת

תקן ה-DMT משמש את חברת בזק ב-ADSL ישראל, והוא מחלק את קו הטלפון ל-256 ערוצים, כשכל ערוץ בגודל של 4.312KHz. בעזרת התקן הנ"ל, מתאפשר ביצוע מספר פעולות בו זמנית על קו הטלפון, כגון ביצוע שיחות רגילות ושימוש באינטרנט. התקן מובנה בתוך המודם הביתי שניתן על ידי בזק.
מארי **דוד מזעקי** (ה'תקפ"ז – כ"ג בתשרי ה'תרפ"ח, 1827 – 19 באוקטובר 1927) היה רב ואב"ד בעיר בית עד'אקה בתימן.

ביוגרפיה
--------

נולד בעיר שבאם שבתימן בשנת ה'תקפ"ז (1827) לאביו יצחק מזעקי. את תורתו למד אצל חכמי שבאם, וייתכן גם ממארי יחיא בדיחי, ששהה באותה העת בכוכבאן הסמוכה. ניסה לעלות לארץ ישראל, אך בהגיעו לעדן לא קיבל אישור עלייה. על כן חזר לתימן, והתיישב בעיר בית עד'אקה.

לפרנסתו לימד תורה ילדים, ומתלמידיו היו מארי ישראל עוזרי וחיים כסאר. למרות כהונתו כראב"ד, לא התפרנס מתפקידו והיה עני מרוד. חתנו העשיר שלום עוזרי עזר לו בפרנסתו.

עוד לפני שנת ה'תרנ"ט (1899) שימש כראב"ד, זאת מתוך מכתב שקיבל מבית דין צנעא, מאת מארי סלימאן צאלח, ובו נכתב: "לראש ולתהילה מורנו ורבינו דאוד אלמזעקי".

נפטר ביום שמחת תורה (כ"ג בתשרי) בשנת ה'תרפ"ח (1927).

ראו גם
------

* מארי ישראל עוזרי

לקריאה נוספת
------------

* הרב עמרם עוזירי, **מלאך ה' - מתולדות רבינו ישראל עזירי זתע"א**, ה'תש"ף (2020)
* ד"ר משה גברא, **אנציקלופדיה לחכמי תימן**, כרך א', המכון לחקר חכמי תימן, בני ברק, ה'תשס"א (2001), עמ' 317

| תקופת חייו של הרב דוד מזעקי על ציר הזמן |
| --- |
| 
ציר הזמןציר הזמן

 |

הערות שוליים
------------

1. 1 2 3 4  הרב עמרם עוזירי, **מלאך ה' - מתולדות רבינו ישראל עזירי זתע"א**, ה'תש"ף (2020)
2. 1 2 3 4  ד"ר משה גברא, **אנציקלופדיה לחכמי תימן**, כרך א', המכון לחקר חכמי תימן, בני ברק, ה'תשס"א (2001), עמ' 440–441
**אסטרופיזיקה חישובית** (באנגלית: **Computational astrophysics**) מתייחסת לשיטות ולכלי המחשוב שפותחו ומשמשים במחקר האסטרופיזיקה. בדומה לכימיה חישובית או פיזיקה חישובית, זהו ענף ספציפי של אסטרופיזיקה תאורטית וגם ענף בין תחומי הנשען על מדעי המחשב, מתמטיקה ופיזיקה רחבה יותר.
תחומי האסטרופיזיקה שמיישמים שיטות חישוביות כוללים מגנטו-הידרודינמיקה, העברה קרינת אסטרופיזית, דינמיקת כוכבים וגלקטיה ודינמיקת נוזלים אסטרופיזיים. תחום שפותח לאחרונה עם תוצאות מעניינות הוא תורת היחסות המספרית.
אסטרופיזיקאים רבים משתמשים במחשבים בעבודתם, ומספר גדל והולך של מחלקות אסטרופיזיקה מכיל כיום קבוצות מחקר שמוקדשות במיוחד לאסטרופיזיקה חישובית. אסטרופיזיקה חישובית נלמדת לרוב במסגרת תוכנית מתמטיקה או אסטרופיזיקה שימושית ברמת דוקטורט.

סימולצית זרימה אסטרופיזית היא בעלת חשיבות מיוחדת שכן אובייקטים ותהליכים רבים בעלי עניין אסטרונומי כמו כוכבים וערפיליות כרוכים בגזים. הדמיות מחשב נוזליים משולבים לרוב בהעברה מקרינה, כוח משיכה (ניוטוני), פיזיקה גרעינית ויחסות (כללית) לחקר תופעות אנרגטיות במיוחד כמו סופרנובות, סילון אסטרופיזי, גלקסיות פעילות ופרצי קרני גאמה, ומשמשים גם להדמית מבנה כוכבי, כגון, היווצרות פלנטרית, אבולוציה של כוכבים ושל גלקסיות וחפצים אקזוטיים כמו כוכבי נייטרונים, פולסרים, מגנטרים וחורים שחורים.
הדמיות מחשב הן לרוב האמצעי היחיד לחקר התנגשויות כוכבים, מיזוגים גלקסיים, כמו גם אינטראקציות גלקטיות וחור שחור.

תחום המחקר העכשווי באסטרופיזיקה חישובית עושה שימוש בתוכנות וחומרה מתקדמות של עיבוד מקבילי, מחשבי-על ואשכולות מחשבים. מערכות אלו לרוב מתמחות מאוד ומיוצרות על ידי אנשי מקצוע בארכיטקטורת מחשב ייעודית, ולכן בדרך כלל מוצאות פופולריות מוגבלת בקהילת הפיזיקה הרחבה (החישובית). גם ברמת מחשב אישי שולחני ניתן לבצע האצת חומרה. התוכנות לאסטרופיזיקה חישובית ייעודיות מאוד ומפותחות בהתאם למטרת החישוב. דוגמה לכך, AMUSE הנוקטת גישה שונה בכך שהיא מספקת מבנה ממשק למספר גדול של קודים אסטרונומיים הפונים לציבור להתמודדות עם דינמיקת כוכבים, אבולוציית כוכבים, הידרודינמיקה והסעת קרינה.

ראו גם
------

* פיזיקה חישובית
* כימיה חישובית
* אסטרואינפורמטיקה

קישורים חיצוניים
----------------

* אתר AMUSE **(באנגלית)**

הערות שוליים
------------
**טמבקוי** (שם מדעי: *Colossoma macropomum*) הוא מין יחיד בסוגו של דג מים מתוקים גדול החי בנהרות אמריקה הדרומית (ובייחוד בברזיל) לרבות האמזונאס והאורינוקו ואחד מהדגים הגדולים ביותר במים מתוקים. 

טמבקוי שייך למשפחת הפיראניים שבסדרת החריתאים והוא קרוב משפחה רחוק של הפיראנות התוקפניות. אך בניגוד אליהן הוא ניזון מפירות, רגוע אך גדול ממדים - אורכו מגיע עד 1 מטר ומשקלו עד ל-40 ק"ג. הוא המין הגדול ביותר במשפחת הפיראניים. הוא שייך לקבוצת דגי הפאקו (אנ'), הדומים לפיראניה ובעלי שיניים דומות לשיני אדם.

דג זה בעל ראש מעוגל עם עיניים שקועות, מצח מוגבה וגב מגובנן והסנפירים קצרים. הוא נושם בעזרת הזימים אבל כשחסר חמצן במים הוא יכול לנשום אוויר באמצעות העור הלח שלו.

דג זה כמעט לגמרי צמחוני וניזון בנהרות וכן ביערות מוצפים מפירות וזרעים שנפלו למים ועוזר להפיץ את הזרעים בתוך היערות. הצעירים ניזונים גם מחרקים, רכיכות ומעלים.

קישורים חיצוניים
----------------

ויקישיתוף מדיה וקבצים בנושא **טמבקוי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* FB
* ARKive
* ITIS
* NCBI
* GBIF
 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534711005171

 |
**דייוויד נאג'י** (באנגלית: **David Nnaji**; נולד ביולי 1985) הוא במאי קולנוע, שחקן וסופר ניגרי. הוא ידוע בדמותו איפאני מתוכנית הטלוויזיה "Dear Mother" (בתרגום חופשי לעברית: אמא יקרה).

חיים מוקדמים וחינוך
-------------------

דייוויד נאג'י נולד בחודש יולי בשנת 1985 בלאגוס שבניגריה. את חינוכו הוא קיבל מניגריה, הוא השיג תואר ראשון בהיסטוריה ובמחקרים אסטרטגיים מאוניברסיטת לאגוס (אנ').

חיים אישיים
-----------

דייוויד נאג'י הוא הרביעי מבין חמישה ילדים במשפחתו. כיום הוא נשואי ויש לו שני ילדים.

קריירה
------

עם סיום הלימודים באוניברסיטת לאגוס, דייוויד נאג'י ייסד חברת תקליטים בשם "DUN Entertainment Limited" (בתרגום חופשי לעברית: DUN בידור בע"מ). הוא שיחק את הדמות איפאני בסדרת הטלוויזיה "Dear Mother" ששודרה בטלוויזיה מעל עשר שנים.

קישורים חיצוניים
----------------

ויקישיתוף מדיה וקבצים בנושא **דייוויד נאג'י** בוויקישיתוף

הערות שוליים
------------

1. ↑  Here’s What The Cast Of ‘Dear Mother’ Has Been Up To,‏ Barakat Sheriff, באתר "OMGVoice.com"‏, 29 בספטמבר 2016
2. ↑  WHO IS DAVID NNAJI? - BIOGRAPHY/PROFILE/HISTORY OF NOLLYWOOD ACTORS DAVID NNAJI, באתר "Dailymedia.gr"‏
3. ↑  Nollywood actor, David Nnaji and J’odie welcome first child,‏ Adedayo Showemimo, באתר "TheNET.ng"‏, 11 באפריל 2016
4. ↑  My aspiration is to build a business empire – David Nnaji, באתר "Vanguard News Nigeria"‏, 23 ביולי 2012

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"דייוויד נאג'י"**.
**דוד מימון** (נולד ב-8 ביולי 1960) הוא איש ניהול ישראלי. שימש מנכ"ל חברת התעופה אל על, מנכ"ל האגודה למען החייל ומפקד בסיס קליטה ומיון של צה"ל.

ביוגרפיה
--------

מימון גדל באופקים, אחד מחמישה ילדים להורים שעלו מתוניסיה. למד בישיבת בני עקיבא אהל שלמה בבאר שבע. בצה"ל שירת כקצין בחיל השלישות. בתפקידיו האחרונים שירת כראש מחלקת כוח האדם של חיל המודיעין וכמפקד בסיס קליטה ומיון בדרגת אלוף-משנה. השתחרר מצה"ל בשנת 2000.

לאחר שחרורו מונה לסמנכ"ל תפעול בחברת תבל טלקום. בדצמבר 2003 מונה למנכ"ל האגודה למען החייל.

ב-2005 הצטרף לחברת אל על ומונה לסמנכ"ל שירות. ב-2009 מונה לסמנכ"ל מכירות וב-2011 לסמנכ"ל מסחר וקשרים תעופתיים. במהלך השנים, הוביל את הקמת מוקד השירות והמכירה הישירה באל על, יזם והקים את מחלקת הביניים "תיירים פלוס" במטוסים והקים את מותג הטיסות המוזלות "UP".

במרץ 2014 החל לכהן כמנכ"ל אל על. בנובמבר 2017 הודיע על פרישתו מתפקידו, שנכנסה לתוקף לאחר מינוי מנכ"ל חדש בפברואר 2018.

כיהן כיו"ר הדירקטוריון בחברת סאן דור (מותג התעופה של אל על עבור טיסות שכר וטיסות עונתיות), וכדירקטור בחברת החיתום רוסאריו קפיטל.

חיים אישיים והשכלה
------------------

מימון נשוי ואב לשלושה. יש לו תואר ראשון בסוציולוגיה ומדעי המדינה מאוניברסיטת בר-אילן ותואר שני במנהל עסקים משלוחת אוניברסיטת דרבי בישראל.

קישורים חיצוניים
----------------

ויקישיתוף מדיה וקבצים בנושא **דוד מימון** בוויקישיתוף
* אל-על: דוד מימון מונה למנכ"ל; יחליף את אליעזר שקדי, באתר גלובס, 29 בינואר 2014
* הדר חורש, מהישיבה בב"ש לטיסת חייו: מיהו דוד מימון, מנכ"ל אל על החדש?, סופהשבוע, 31 בינואר 2014

הערות שוליים
------------

1. ↑  מיקי גרינפלד, מנכ"ל אל על דוד מימון הודיע על התפטרותו, באתר כלכליסט, 7 בנובמבר 2017

| מנכ"לי אל על |
| --- |
| 

|  |  |
| --- | --- |
| לואי אריה פינקוס • אפרים בן ארצי • שלמה להט (לנדאו) • מרדכי בן-ארי • מרדכי הוד • יצחק שנדר • רפי הר-לב • יואל פלדשו • דוד חרמש • עמוס שפירא • חיים רומנו • אליעזר שקדי • דוד מימון • גונן אוסישקין • אביגל שורק • דינה בן טל |  |

 |